ประกาศกระทรวงมหาดไทย
ประกาศกระทรวงมหาดไทย
เรื่อง
การกำหนดเขตพื้นที่ควบคุมและการอนุญาตให้คนต่างด้าวบางจำพวก
ที่เข้ามาอยู่ในราชอาณาจักรเป็นการชั่วคราวออกนอกเขตพื้นที่ควบคุม[๑]
 

เพื่อดำเนินการตามมติคณะรัฐมนตรีเมื่อวันที่
๒๔ เมษายน พ.ศ. ๒๕๕๕ เรื่อง ยุทธศาสตร์แก้ปัญหาผู้หลบหนีเข้าเมืองทั้งระบบ
ที่ให้กระทรวงมหาดไทยรับผิดชอบยุทธศาสตร์การจัดการปัญหาผู้หลบหนีเข้าเมืองที่อยู่ในประเทศไทย
กลุ่มชนกลุ่มน้อยและกลุ่มชาติพันธุ์ที่อพยพเข้ามาอาศัยอยู่เป็นเวลานานและกลับประเทศต้นทางไม่ได้
โดยให้กำหนดสถานะแก่กลุ่มเป้าหมายที่อาศัยอยู่ในประเทศไทยเป็นเวลานานและมีชื่ออยู่ในระบบทะเบียนราษฎร
และกำหนดสิทธิขั้นพื้นฐานของกลุ่มเป้าหมายที่อยู่ระหว่างกระบวนการพิจารณากำหนดสถานะของทางราชการ
เกี่ยวกับสิทธิในการเดินทาง โดยให้พิจารณากำหนดเขตพื้นที่ควบคุมเป็นระดับจังหวัด
การกำหนดเขตพื้นที่และการเดินทางออกนอกเขตพื้นที่ให้เป็นไปตามประกาศกระทรวงมหาดไทย
และสนับสนุนการแก้ปัญหาผู้หลบหนีเข้าเมืองกลุ่มอื่นให้เป็นไปอย่างมีประสิทธิภาพต่อไป

อาศัยอำนาจตามความในมาตรา
๕ แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ ลงวันที่ ๑๐
กรกฎาคม พ.ศ. ๒๕๕๗ เรื่อง
การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
และมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
นายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรี เมื่อวันที่
๒๔ เมษายน พ.ศ. ๒๕๕๕ ออกประกาศไว้ ดังต่อไปนี้

ข้อ
๑ คนต่างด้าวบางจำพวกที่ได้รับอนุญาตให้เข้ามาอยู่ในราชอาณาจักรเป็นการชั่วคราวตามประกาศนี้
หมายถึง
คนต่างด้าวที่อพยพเข้ามาในประเทศไทยและอาศัยอยู่เป็นเวลานานที่เข้ามาอยู่ในราชอาณาจักร
ก่อนวันที่ ๑๘ มกราคม พ.ศ. ๒๕๔๘ และบุตรหลานที่เกิดในประเทศไทยที่ไม่ได้สัญชาติไทย
ดังต่อไปนี้
(๑)
คนต่างด้าวซึ่งเป็นชนกลุ่มน้อย ที่มีรายการในฐานข้อมูลทะเบียนราษฎร
และได้รับการจัดทำทะเบียนประวัติและบัตรประจำตัวดังนี้
(ก)
เวียดนามอพยพ
(ข)
อดีตโจรจีนคอมมิวนิสต์มาลายา
(ค)
อดีตทหารจีนคณะชาติ
(ง)
จีนฮ่ออพยพพลเรือน
(จ)
ไทยลื้อ
(ฉ)
จีนฮ่ออิสระ
(ช)
ชาวเขาหรือบุคคลบนพื้นที่สูงและชุมชนบนพื้นที่สูง
(ซ)
เนปาลอพยพ
(ฌ)
ผู้พลัดถิ่นสัญชาติพม่า
(ญ)
ผู้หลบหนีเข้าเมืองจากพม่า
(ฎ)
ผู้พลัดถิ่นสัญชาติพม่าเชื้อสายไทย
(ฏ)
ผู้อพยพเชื้อสายไทยจากจังหวัดเกาะกง กัมพูชา
(ฐ)
ผู้หลบหนีเข้าเมืองชาวกัมพูชา
(ฑ)
ลาวอพยพ
(ฒ)
ชาวลาวภูเขาอพยพ
(ณ)
ม้งถ้ำกระบอก
ทั้งนี้
โดยมีรายละเอียดของกลุ่มคนต่างด้าวตามบัญชีท้ายประกาศ
(๒)
กลุ่มชาวมอแกนที่ประสบภัยสึนามิที่ได้รับการสำรวจจัดทำทะเบียนประวัติและบัตรประจำตัวผู้ไม่มีสถานะทางทะเบียนตามระเบียบสำนักทะเบียนกลางว่าด้วยการสำรวจและจัดทำทะเบียนสำหรับบุคคลที่ไม่มีสถานะทางทะเบียน
พ.ศ. ๒๕๔๘
(๓)
คนต่างด้าวที่ได้รับการสำรวจจัดทำทะเบียนประวัติและบัตรประจำตัวผู้ไม่มีสถานะทางทะเบียนตามระเบียบสำนักทะเบียนกลางว่าด้วยการสำรวจและจัดทำทะเบียนสำหรับบุคคลที่ไม่มีสถานะทางทะเบียน
พ.ศ. ๒๕๔๘ ดังนี้
(ก)
ประเภทกลุ่มบุคคลที่อพยพเข้ามาอาศัยอยู่ในประเทศไทยเป็นเวลานาน
ที่มีหรือไม่มีความเกี่ยวพันกับผู้ที่ได้รับการจัดทำทะเบียนประวัติชนกลุ่มน้อยไว้เดิมแต่ตกสำรวจ
(ข)
ประเภทกลุ่มเด็กและบุคคลทั้งที่กำลังเรียนอยู่ในสถานศึกษาและจบการศึกษาแล้วแต่ไม่มีสถานะที่ถูกต้องตามกฎหมาย
(ค)
ประเภทกลุ่มบุคคลไร้รากเหง้า
(ง)
ประเภทกลุ่มบุคคลที่ทำคุณประโยชน์แก่ประเทศ
(๔)
คนต่างด้าวที่ได้รับการสำรวจเพื่อจัดทำทะเบียนสำหรับบุคคลที่ไม่มีสถานะทางทะเบียนตามระเบียบสำนักทะเบียนกลางว่าด้วยการสำรวจและจัดทำทะเบียนสำหรับบุคคลที่ไม่มีสถานะทางทะเบียน
พ.ศ. ๒๕๔๘

ข้อ
๒ บรรดาระเบียบ ประกาศ คำสั่ง
หรือหนังสือสั่งการใด ๆ ที่ออกโดยอาศัยอำนาจตามพระราชบัญญัติคนเข้าเมือง พ.ศ. ๒๕๒๒
ซึ่งขัดหรือแย้งกับประกาศนี้ให้ใช้ประกาศนี้

ข้อ
๓ เขตพื้นที่ควบคุมคนต่างด้าว หมายถึง กรุงเทพมหานคร หรือ จังหวัด
อันเป็นพื้นที่ที่ได้ดำเนินการสำรวจและจัดทำทะเบียนประวัติและบัตรประจำตัวของคนต่างด้าวตามข้อ
๑ และตามบัญชีเขตพื้นที่ควบคุมคนต่างด้าวท้ายประกาศนี้

ข้อ
๔ ให้คนต่างด้าวอยู่ในเขตพื้นที่ควบคุมคนต่างด้าว
และให้มีการรายงานตัวเพื่อการควบคุมตรวจสอบตามที่กระทรวงมหาดไทยกำหนด
เมื่อมีเหตุจำเป็นต้องออกนอกเขตพื้นที่ควบคุมคนต่างด้าวเพื่อปฏิบัติตามกฎหมาย
ระเบียบ ข้อบังคับ เป็นพยานศาล ได้รับหมายเรียกจากพนักงานสอบสวน
มีหนังสือเรียกตัวจากหน่วยงานของรัฐเพื่อการศึกษาหรือการรักษาพยาบาล
หรือเหตุจำเป็นอื่น คนต่างด้าวจะออกนอกเขตพื้นที่ควบคุมคนต่างด้าวได้โดยยื่นคำขอออกนอกเขตพื้นที่ควบคุมคนต่างด้าวต่อผู้มีอำนาจ
เว้นแต่ในกรณีที่มีความจำเป็นโดยเร่งด่วนและไม่อาจรอการขออนุญาตได้ให้ออกนอกเขตพื้นที่ควบคุมได้
แต่จะต้องแจ้งให้ผู้มีอำนาจทราบโดยด่วน
การอนุญาตออกนอกเขตพื้นที่ควบคุมคนต่างด้าวนอกเหนือข้างต้น
ต้องได้รับอนุญาตจากปลัดกระทรวงมหาดไทย
การเปลี่ยนแปลงหรือย้ายภูมิลำเนาเขตพื้นที่ควบคุมคนต่างด้าว
ให้กระทำได้เฉพาะกรณี ต้องปฏิบัติตามระเบียบ กฎหมาย
หรือตามนโยบายที่ทางราชการกำหนด

ข้อ
๕ คนต่างด้าวจะออกนอกเขตพื้นที่ควบคุมคนต่างด้าวได้
เมื่อได้รับอนุญาตจากผู้มีอำนาจ ดังต่อไปนี้
(๑)
นายอำเภอที่ผู้ขออนุญาตมีภูมิลำเนาในกรณีออกนอกพื้นที่จังหวัด
(๒)
ผู้อำนวยการสำนักกิจการความมั่นคงภายใน กรมการปกครอง
กรณีออกนอกเขตพื้นที่กรุงเทพมหานคร
(๓)
ปลัดกระทรวงมหาดไทย กรณีออกนอกราชอาณาจักรและให้กลับเข้ามาในราชอาณาจักรได้อีก
ทั้งนี้
ให้เป็นไปตามแนวทางการขออนุญาตออกนอกเขตพื้นที่ควบคุมคนต่างด้าวตามประกาศกระทรวงมหาดไทยท้ายประกาศนี้

ข้อ
๖ ให้สิทธิอาศัยในราชอาณาจักรของคนต่างด้าวที่ได้รับอนุญาตให้อยู่ในราชอาณาจักรได้เป็นการชั่วคราวสิ้นสุดเป็นการเฉพาะรายในกรณีดังต่อไปนี้
(๑)
ได้รับโทษจำคุกตามคำพิพากษาถึงที่สุด เว้นแต่
ความผิดซึ่งได้กระทำโดยประมาทหรือความผิดลหุโทษ
(๒)
คนต่างด้าวตามข้อ ๑ (๔)
มิได้ผ่านกระบวนการจัดทำทะเบียนประวัติและบัตรประจำตัวผู้ไม่มีสถานะทางทะเบียนตามระเบียบสำนักทะเบียนกลางว่าด้วยการสำรวจและจัดทำทะเบียนสำหรับบุคคลที่ไม่มีสถานะทางทะเบียน
พ.ศ. ๒๕๔๘ หรือ
(๓)
เดินทางไปนอกราชอาณาจักรโดยไม่ได้รับอนุญาตตามที่กฎหมายกำหนด
เมื่อการอนุญาตให้อยู่ในราชอาณาจักรได้เป็นการชั่วคราวของคนต่างด้าวสิ้นสุดเป็นการเฉพาะรายให้คนต่างด้าวผู้นั้นส่งคืนหลักฐานแสดงตนหรือหนังสืออนุญาตต่อผู้มีอำนาจในเขตท้องที่ที่คนต่างด้าวผู้นั้นมีภูมิลำเนาหรือได้รับอนุญาตให้ออกนอกเขตพื้นที่ควบคุมคนต่างด้าว
และให้ผู้มีอำนาจแจ้งนายทะเบียนแห่งท้องที่ที่คนต่างด้าวผู้นั้นมีภูมิลำเนาเพื่อจำหน่ายชื่อออกจากฐานข้อมูลทะเบียนราษฎร
หรือแจ้งพนักงานเจ้าหน้าที่ดำเนินการตามอำนาจหน้าที่ แล้วแต่กรณี

ข้อ
๗ ให้ปลัดกระทรวงมหาดไทยหรือผู้ซึ่งได้รับมอบอำนาจมีอำนาจเพิกถอนการอนุญาตให้อยู่ในราชอาณาจักรได้เป็นการชั่วคราวของคนต่างด้าวในกรณี
ดังต่อไปนี้
(๑)
กรณีที่หน่วยงานด้านความมั่นคง หรือการรักษาความสงบเรียบร้อยรายงานว่า
คนต่างด้าวดังกล่าวมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชน
หรือมีพฤติการณ์น่าเชื่อว่าเป็นภัยต่อสังคมหรือจะก่อเหตุร้ายให้เกิดอันตรายต่อความสงบสุข
หรือความปลอดภัยของประชาชนหรือความมั่นคงแห่งราชอาณาจักร
(๒)
ออกนอกเขตพื้นที่ควบคุมคนต่างด้าวโดยไม่ได้รับอนุญาตตามแนวทางท้ายประกาศ
(๓)
ไม่มารายงานตัวตามที่กระทรวงมหาดไทยกำหนดโดยไม่มีเหตุอันสมควร

ข้อ
๘ ให้ปลัดกระทรวงมหาดไทยรักษาการตามประกาศนี้
และให้มีอำนาจวินิจฉัยสั่งการเพื่อปฏิบัติให้เป็นไปตามประกาศนี้

ทั้งนี้
ตั้งแต่วันที่ ๑ กันยายน พ.ศ. ๒๕๕๙


ประกาศ ณ วันที่ ๑๕
มิถุนายน พ.ศ. ๒๕๕๙
พลเอก ประยุทธ์ จันทร์โอชา
นายกรัฐมนตรี

พลเอก อนุพงษ์
เผ่าจินดา
รัฐมนตรีว่าการกระทรวงมหาดไทย
[เอกสารแนบท้าย]

๑. บัญชีคนต่างด้าวซึ่งเป็นชนกลุ่มน้อยตามข้อ
๑
๒. แนวทางการขออนุญาตออกนอกเขตพื้นที่ควบคุม
๓. คำขออนุญาตออกนอกเขตพื้นที่ควบคุมคนต่างด้าว
ตามประกาศกระทรวงมหาดไทย เรื่อง
การกำหนดเขตพื้นที่ควบคุมและการอนุญาตให้ออกนอกเขตพื้นที่ควบคุมของคนต่างด้าวบางจำพวกที่เข้ามาอยู่ในราชอาณาจักรเป็นการชั่วคราวออกนอกเขตพื้นที่ควบคุม
ลงวันที่ ๑๕ มิถุนายน พ.ศ. ๒๕๕๙
๔. หนังสืออนุญาตออกนอกเขตพื้นที่ควบคุมคนต่างด้าว
จังหวัด/กรุงเทพมหานครตามประกาศกระทรวงมหาดไทย เรื่อง
การกำหนดเขตพื้นที่ควบคุมและการอนุญาตให้คนต่างด้าวบางจำพวกที่เข้ามาอยู่ในราชอาณาจักรเป็นการชั่วคราวออกนอกเขตพื้นที่ควบคุม
ลงวันที่ ๑๕ มิถุนายน พ.ศ. ๒๕๕๙
๕. หนังสืออนุญาตออกนอกเขตพื้นที่ควบคุมคนต่างด้าว
จังหวัด/กรุงเทพมหานครตามประกาศกระทรวงมหาดไทย เรื่อง
การกำหนดเขตพื้นที่ควบคุมและการอนุญาตให้คนต่างด้าวบางจำพวกที่เข้ามาอยู่ในราชอาณาจักรเป็นการชั่วคราวออกนอกเขตพื้นที่ควบคุม
ลงวันที่ ๑๕ มิถุนายน พ.ศ. ๒๕๕๙
๖. คำขออนุญาตอาศัยอยู่ต่อเนื่องด้วยเหตุจำเป็นเขตพื้นที่ควบคุมคนต่างด้าว
จังหวัด/กรุงเทพมหานครตามประกาศกระทรวงมหาดไทย เรื่อง
การกำหนดเขตพื้นที่ควบคุมและการอนุญาตให้คนต่างด้าวบางจำพวกที่เข้ามาอยู่ในราชอาณาจักรเป็นการชั่วคราวออกนอกเขตพื้นที่ควบคุม
ลงวันที่ ๑๕ มิถุนายน พ.ศ. ๒๕๕๙
๗. หนังสืออนุญาตให้อาศัยอยู่ต่อเนื่องด้วยเหตุจำเป็นเขตพื้นที่ควบคุมคนต่างด้าวจังหวัด/กรุงเทพมหานครตามประกาศกระทรวงมหาดไทย
เรื่อง
การกำหนดเขตพื้นที่ควบคุมและการอนุญาตให้คนต่างด้าวบางจำพวกที่เข้ามาอยู่ในราชอาณาจักรเป็นการชั่วคราวออกนอกเขตพื้นที่ควบคุม
ลงวันที่ ๑๕ มิถุนายน พ.ศ. ๒๕๕๙
๘. แบบรับรายงานตัวออกนอกเขตพื้นที่ควบคุมคนต่างด้าว
จังหวัด/กรุงเทพมหานครตามประกาศกระทรวงมหาดไทย เรื่อง
การกำหนดเขตพื้นที่ควบคุมและการอนุญาตให้คนต่างด้าวบางจำพวกที่เข้ามาอยู่ในราชอาณาจักรเป็นการชั่วคราวออกนอกเขตพื้นที่ควบคุม
ลงวันที่ ๑๕ มิถุนายน พ.ศ. ๒๕๕๙

(ดูข้อมูลจากภาพกฎหมาย)








ปริยานุช/จัดทำ
๑๘ สิงหาคม
๒๕๕๙

วิศนี/ตรวจ
๒๓ สิงหาคม
๒๕๕๙





[๑] ราชกิจจานุเบกษา
เล่ม ๑๓๓/ตอนพิเศษ ๑๗๓ ง/หน้า ๒๑/๕ สิงหาคม ๒๕๕๙